Ewerts Fredericks het Maandag in die Oudts­hoorn Landdroshof verskyn op ’n klag van opsetlike saakbeskadiging. Hy het na bewering vuur in die veld gemaak wat tot die brand gelei het.
Die oordbestuurder, Cathy van Huys­steen, sê die brand het omstreeks 11:00 uitgebreek in die veld wat die Palm­oord en die Calitzdorp-pad skei. ’n Ruk­wind het die vlamme in die rigting van die oord aangejaag en inwoners is in ’n stadium ge­waarsku om op gereed te wees om te ontruim.
Van Huyssteen het van haar talle e-posse hieroor aan Die Hoorn getoon. Donderdag was nie die eerste keer dat die veld aan die brand geraak het nadat mense daar vuur gemaak het nie. Op 9 Januarie 2017 is die volgende skrywe aan die kantoor van die speaker gerig: “Soos met u bespreek, neem die aantal bos­sla­pers geweldig toe die laaste tyd. Laat smiddae loop hulle langs die pallisade (die heining tussen die Palmoord en die veld)… en maak hul dan tuis onder die bome waar hulle die nag deurbring, drank verorber en vuurmaak. As gevolg van die droogte en sterk winde wat daagliks waai, is daar ’n be­kommernis dat ’n veldbrand kan ontstaan. Die brand­weer het juis onlangs ’n vuur geblus wat die bosslapers aangesteek het.”
Van Huyssteen sê werkers van die Palmoord maak gereeld ’n gebied van sowat twee meter langs die heining skoon om as ’n soort voorbrand te dien omdat die munisipaliteit nie voorkomend optree nie. Dié skoongemaakte strook het Donderdag help keer dat die brand na huise versprei.